嘉瑞赋
刘劭 (WeiJin)
乾坤交泰，嘉瑞降灵。皓雉呈其洁质，素威效其人形。白兔扬其翰耀，黄龙耀其神精。章光列之焞耀，显休徵之有成。昔圣王之降瑞，或卓尔而弗经，犹著美于篇籍，贻来业而垂名。实明德之所坠，宜允纳而是丁。信无思而不服，又何远之不宁。方将收麒麟于玄圃，栖凤皇于轩棂，舞鸾鸟于中唐，聆鸑鷟之和鸣。弄萐蒲之华芳，玩朱草之丹荣。承灵祚而建基，垂遐福于亿龄。超三五而无俦，与泰初乎齐声。